Строят първия Дом на доброто в България
Новозагорският кмет иска да почете паметта на сочения за пророк дядо Влайчо. За първи път в България строят Дом на доброто. След като поръси улиците със захар, новозагорският кмет има идея да почете паметта на сочения за пророк дядо Влайчо. Свещеници обаче имат резерви, че това е против църковния канон, предава Нова телевизия. Дядо Влайчо е от новозагорското село Коньово. Починал през 1981-а година. Виждал съдбата на хората и помагал. Като Ванга. Не станал обаче толкова известен. Според близките му - заради политика. Заветите на дядо Влайчо помнят и местните. Сега спомените за него са събрани в специален кът в читалището на Коньово. Там са кандилото, Библията, столчето на местния пророк. А новозагорският кмет Николай Грозев си е поставил за цел да превърне този кът в цял дом. И работи по въпроса, събирайки дарения. Отец Евгени, който има къща в Коньово, смята, че Домът на доброто не е добра идея. Приличал на храм и опорочавал правата вяра. Новозагорският кмет стана известен в края на май, когато разпореди улиците около града да бъдат поръсени с 50 килограма захар, за да не стават катастрофи. "Дядо Влайчо е казал, че ако се поръси със захар, тези неща ще намалеят", посочва Грозев. И по негова информация, инцидентите наистина намалели наполовина.